9
Aláemit ni ésugol bugo naĉob me
1 Wo nijae me elob, ilet ni jibij ; maagen mom, mata ínje ni Yésu Kirista nijoge. Biinum Banabe bigitenomgiten búoh maagen nilobe. 2 Nibabaj gáboteni gámah, mataño mábaerit. 3 Iní fúmbam bare, Aláemit nahabo eteh gutiom Esúif yay, min til atab ínje, min áfaculorom ni Kirista, tima bugo n’guyab gaᵽah. 4 Bugo bugan bugaa Israel, bugo Aláemit ajoh me ti uñil bugola, naᵽi bo n’egitenil gasalol. Najogore ñammeŋe babuge ni bugo, nasenil gúboñ gagu, nagitenil ᵽoᵽ bu gujae me ekan bíteŋenol, ban nakanekan wo nalobeil me ᵽe. 5 Bugo gabulaken gom gaa sipail gútinar gaamme Aburaham, Isak ni Sakob ; hani may Kirista ni bugo nabugi. Aĉila aamme Aláemit, afaŋ me waf waw ᵽe, ban nabaj gasal bi nánonan. Amen.
6 Iegut ter firim fafu fo Aláemit alob me ekan fulolo ni mal. Wabaj me, wo uomme uwe : let gabulaken Sakob* ᵽoogo guomme bugan bugal Israel bugaa maagen, 7 let gabulaken Aburaham ᵽoogo guomme gaa maagen ; Aláemit naagolseh til : « Gabulaken gagu go nilob me eseni, ni Isak ᵽan úbajum go me†. » 8 Dóemme ñer let gabulaken Aburaham ᵽoogo guomme guñol Aláemit, bare til uñiaw bugo Aláemit alob me molil, bugo gujogei ti gabulakenol gaa maagen. 9 Maagen mamu, firim fafu fo Aláemit alob me, ufe : « Ᵽan íbbañul toon ni tinah tice ti taute, ban Saara ᵽan abaj añil‡. »
10 Ban baut. Mamu níe ᵽoᵽ ni Rebeka no naŋar me far faa máuba ni búyabool ni ᵽayolal Isak : 11-12 Balama uñiaw ubugu gaamme gúuba gubugi, balama gukan maaro ter maarat, Aláemit naaseh Rebeka : « Afamma ᵽan áni me amigel apuma§. » Dó ᵽe bakaner bánoban bal arafuhow m’bálero, min mbi baĉober babu bal Aláemit bukano, ti nakiĉ yo me. 13 Ti Aláemit alob me ni Bahiĉer babu no naah me :
« Sakob nimaŋe,
min ilat Esau*. »
14 Ᵽan ñer uogal bu ? Babaj ᵽiaŋ maĉolut n’Aláemit ? Múk ! 15 Naage hum Móis :
« Ᵽan irum enil an o nimaŋe erum enil,
ᵽan iboket an o nimaŋe iboket†. »
16 Mamu ñer, mati jóumul ni gamaŋ gal ace, ter ni gatatajor gal ace, bare til ni Aláemit áju me ñarum enil. 17 Ni Bahiĉer babu, Aláemit naage ávi ahu ala Esíp : « Niĉobiĉob min mb’iŋari nigiten sembeom, min mbi ᵽoᵽ gajaom gusaleni ni mof mamu ᵽoomo‡. » 18 Mamu, Aláemit ᵽan arum enil an o súmol me, ban o súmol me nakanol naak fuhow.
19 Mánoman ñace ᵽan uogom : « Wa mul Aláemit abaje bi bannur ? Ay ájue alat búnongumol ? » 20 Niegi ñer : aw aamme arafuhow, ay nom bi eceŋ Aláemit ? Ehaᵽ yay yabokeni me ᵽan ᵽiaŋ eoh an ahu aboken yo me : « Bu jáorum me nukanom maa ? » 21 Leti ateᵽa sibara wásumol me nakan n’ehaᵽol ? Leti súmol nateᵽ ró ebara yal ésangen, mbi may súmol nateᵽ ró ebara yabajut hámma ?
22 Aláemit aamme ateᵽa ahu namamaŋ agiten bugan bugagu bitiña-fiiñol ni sembeol. Yo eĉil me bugan bugagu gaᵽiloen me min anemenil ni bitiña-fiiñol, namutenil ᵽio. 23 Namamaŋ may egiten bájalo babu baa gasalol bújoŋor bugagu bugo narum me enil, bugo naᵽi bo me naĉob bi enogen ni gasalol. 24 Bugan bugaubugu, bugo guomme wolal, wolal ᵽe bugo naĉob me. Aĉobutolal n’etut Esúif yay bare, bare ᵽoᵽ n’etut bugagu galet me Esúif. 25 Nalob yo n’élebur yay yal aboñer ahu Osé aah :
« Esúh yay galelen me búgumbam
ᵽan ivogil ésugom,
bugan bugagu bugo nimaŋenut me
ᵽan ivogil "buganom bugo nimaŋ me nár§".
26 Ban to guogenul me jilet buganom,
ᵽan guvogul to "guñol Aláemit aroŋ me*". »
27 Aboñer ahu Esai o may nalobe mala Israel aah :
« Hani min guñol Israel gujae me emmeŋ ti eus yay yaa fal,
ᵽan ŋaño bugan guman gajae me eᵽah bugo bareil.
28 Jiffas búoh Ataw wo nakiĉ me bi ekan ni mof mamu,
ᵽan akan wo ᵽe, ban ᵽan akan wo ni majase†. »
29 Ti ᵽoᵽ Esai aᵽi me nalob yo ᵽio bo :
« Aláemit-Sembe ahalenutolal me gabulaken,
mololal ᵽan mubaen ti maa bugal ésuh yay yaa Sodom,
min unogoral ti bugal ésuh yay yaa Gomora‡. »
30 Wa ñer ᵽan ulobal ? Uogal ñer : galet me Esúif galiᵽenut me min gúni bugan gaĉole bújoŋor Aláemit, Aláemit nakanilkan n’gúni bugan gaĉole, ni búkanum baa gáinen gagu golil ; 31 min til bugal Israel gájoume me ni gúboñ gagu bi éni bugan gaĉole, bugo, gúboñ gagu gújuut gukanil n’gúni bugan gaĉole. 32 Wa uĉile gújuut ? Mata guliᵽut maĉole mamu ni gáinen dó, bare guᵽinorᵽinor búoh ᵽan gubaj mo ni bakaneril bice. Guloŋeloŋen eval yay yo Bahiĉer babu bulob me mala yo 33 no buoh me :
« Ban ibaŋ ni Sioŋ fuval dó bugan bugagu gujae eloŋen,
élakin yajae ebet bugan.
Bare an áinen me ni yo mat’ateh mahat§. »
* 9:6 Ni gugerekay guoge Israel ; dáuru gajow guvugul gagu go Aláemit akan me Sakob (Fíĉilum 32.29). † 9:7 Juluj Fíĉilum 21.12 ‡ 9:9 Juluj Fíĉilum 18.10, 14 ; añil ahumu, o aamme hum Isak. § 9:11-12 Juluj Fíĉilum 25.23 * 9:13 Juluj Malaki 1.2-3 † 9:15 Juluj Gaᵽagen 33.19 ‡ 9:17 Juluj Gaᵽagen 9.16 § 9:25 Juluj Osé 2.23 * 9:26 Juluj Osé 2.1 † 9:28 Juluj Esai 10.22-23 ‡ 9:29 Juluj Esai 1.9 § 9:33 Juluj Esai 28.16 ; 8.14