20
Sembe Yésu bay súᵽullo ?
(Mácie 21.23-27 ; Maruk 11.27-33)
1 Funah fice, Yésu náni n’gavare ésuh yay ni gávi-Aláemit gagu, nah’agitenil Firim fafu Fásum me. Ᵽiout, ufan uteŋenaaw, úᵽajula gúboñ Aláemit bugagu ni ufan ésuh yay n’gufaen guĉigul. 2 N’guogol : « Ulobóli ᵽaa, sembe say nubaj mee sal ekan wo nukane mee, ay aseni sembe sausu ? » 3 Naagil : « Injé may nibaje suroren sal erorenul : 4 Yoo, sembe sasu saa gábatise so Saaŋ Batis abaj me, bay súᵽullo : n’Aláemit ter ni an ? » 5 Bare n’gúbahulor guoh : « Uogal me n’Aláemit, ᵽan aagolal : “Wa uĉile ñer jíinenut ni o ?” 6 Ban may uogal me ni an sujoumulo, ésuh yay ᵽe ᵽan guralolal sival uk’uĉelal, mata gúinene búoh Saaŋ Batis aboñer aamene. » 7 Ñer n’gúbalol guoh guffasut. 8 Yésu naagil : « Yoo, ínje may mat’ilobul ni sembe say nikane mee waf wauwu. »
Búnogor babu bal ucokora-bíñu bugagu gálaᵽut me
(Mácie 21.33-46 ; Maruk 12.1-12)
9 Ᵽúrto, Yésu nanamo elob ésuh yay búnogor baube : « Baje ace áine aroh úbiñu, aban nábahen wo asen ucokora-bíñu guogen mbi nihi gúᵽunnol fugabol ; mbiban nakay bújaor bajae eᵽio. 10 No tinah tiĉih me tal ealen mitiñ mamu, naboñ aroka bi ni gaogen me úbiñu waw, bi éyabul fugabol. Bare ucokora-bíñu bugagu n’guteh aroka ahumu, guban n’guhamol aot guñen gurakel. 11 Ala úbiñu waw nabbañ aboñ ace aroka, bare n’gutegol may, n’gujelol guban n’guhamol aot guñen gurakel. 12 Afan ahu natajen aboñ aroka áfatten ; o mul n’gúbukenol, mbiban n’guhamol. 13 Ala úbiñu waw naah : “Bu nijae ᵽiaŋ ekan ? Uhalom min iboñ áᵽurom áamumma, níinene aĉila ᵽan gúkanumol.” Ñer naboñol ajow. 14 Bare ucokora-biñu bugagu no gujugol me o n’éjoul, n’guogoro : “Umu aĉil me gafumol. Ujaal umugalol, mamu gafumol ᵽan gúbbañul gúni gololal.” 15 N’gúᵽunnol gubelen tíyaŋ guban n’gumugol. »
Yésu natajen aagil : « Ala úbiñu waw ñer bu nañum me ekan bugan bugaubugi ? 16 Ᵽan ájoul, mb’aĉigul namugil, aban nábahen wo asen guce. »
No bugan bugagu guun me gurim gaugu, n’guoh : « Urú jambi baj ! » 17 Bare Yésu nailo alujil aban naah : « Bahiĉer baube wa bulobe no buoh me :
“Ebírih yay yo uteᵽaaw gujunden me,
yo ebbanno me éni yáamumma, yaĉil me yaŋ yay*” ?
18 Anóan ajae me eloŋen ébirih yauyu ᵽan alebbor, ban may ánoan o ejae me elo ni o, ᵽan epulujol. »
Suroren sasu mala ecam búalen Sesar
(Mácie 22.15-22 ; Maruk 12.13-17)
19 Ñer úᵽajula gúboñ Aláemit bugagu ni ufan uteŋenaaw n’gumaŋen ejoh Yésu to baenah mata guffase búoh molil nálobum mee búnogor baubu, bare n’gúholi ésuh yay. 20 Ñer n’gunamo elujorol. N’guboñ bugan gukan ti bugan gáinene n’Aláemit gujow bi ni o bi ebelol gabbut ni suroren ; mamu ᵽan gúju ñer gujogulol gusen afan ahu aogen me mofil ᵽe. 21 Bugan bugaubugu n’guĉigul n’guogol : « Afan ahu, jiffase búoh gurimi ni bavareeri suĉoĉol. Ulujérit ni uul bugan bugagu, ban nuvareevare bulago Aláemit ni maagen. 22 Ulobóli ᵽaa ter sesen min búalen bucami ávi ahu ámah ahu Sesar†. » 23 Bare Yésu nemme nátalloe gabbut gagu go guralol mee ni suroren sausu, naagil : « Jiŋallom ᵽaa éralam ! » N’guŋallol yo. Nabbañ aagil : 24 « Buul baube ni gajow gauge sal ay ? » N’guogol : « Saa Sesar. » 25 Ñer naagil : « Kan jisen Sesar wafol, ban may jisen Aláemit waamme wola ! » 26 Gubajut ñer fay mbi gújogumol me ni fo bújoŋor ésuh yay. Nemme gujahalijahali min ábalil mee, gubbañut gulob to fice firim.
Suroren sasu mala eilo yay yaa gaĉet me
(Mácie 22.23-33 ; Maruk 12.18-27)
27 Ni baj Esáduke guce gujow iki gutoh Yésu. (Esáduke yay bugo nihi guoh me an aĉet me aban mat’ailoul n’eĉet yay.) N’guogol : 28 « Afanóli, gúboñ gagu gaa Móis guoge an ayab me anaare mbiban naĉet ajundenol o m’babajut añil, atiol ᵽan atunol min áju ahalol gátuh. 29 Yoo. Bajene batiay baa wáine gono futoh ni gúuba. Atíar nayab aban naĉet o m’babajut añil. 30 Aútten ahu 31 ni áfatten ahu n’gutunol anur-anur. Mamu may bugo ᵽe gaamme futoh ni gúuba guyab mee aare ahu, ban ni guĉet bugo ᵽe m’babajut añil ni o. 32 Ᵽúrto, aare ahu may naĉet. 33 Ban ñer juroreni : no gaĉet me gujae me eilo, ᵽan ñer áni aar ay ni bugo, nemme bugo ᵽe gutoge guyabol ? »
34 Yésu naagil : « Bugan bugaa babe n’ettam guyabeyab, gúyaboeyabo. 35 Bare bugan bugagu gajae me éjahor bújoŋor Aláemit min abbañenulil gúni m’buroŋ babu bájaeul me, mati guyab ter gúyabo. 36 Guñumut ᵽoᵽ ebbañ guĉet, mata ᵽan til gúni ti emalakaay. Bugo guñol Aláemit bugom mala min gubbañulo me gúni m’buroŋ. 37 Móis may nagitenolal ŋanno ca búoh gaĉet me ᵽan gúbbañul gúni m’buroŋ : ni Bahiĉer babu dó nalob me mala jufokon jaju jaa sijeŋ jaamme n’esa‡, navoge Ataw "Aláemit o Aburaham, Isak ni Sakob gúinen me ni o". 38 Ban Aláemit alet Aláemit ala gaĉet me, bare til ala garoŋ me. Maagen, n’aĉila hani gúfaji bugaubugi gaĉet me gukakan bugan garoŋe. »
39 Ñer guce ni úᵽajula gúboñ Aláemit bugagu n’guogol : « Afanóli, nulobe jon. » 40 Gubbañut gukañen erorenol suroren sice.
Suroren sasu mala effas ter Kirista gabulaken gaa David nam
(Mácie 22.41-46 ; Maruk 12.35-37)
41 Ᵽúrto, Yésu naagil : « Wa uĉile ésuh yay nihi guoh Kirista Añol David nam ? 42 David faŋaol naage n’élebur yay yal Ufóñ waw§ :
“Ataw Aláemit naage Ataom :
Unamo ni gañenom gárib
43 bi no nijae me ekan ulatori gúni fírembenum guoli.”
44 Nemme David navogol "Ataw", bu Kirista ájue ñer áni Añol David tíj to ? »
Yésu o m’baĉaf mala éni ti úᵽajula gúboñ Aláemit bugagu
(Mácie 23.1-36 ; Maruk 12.38-40)
45 Min ésuh yay ᵽe guomme n’euttenol, Yésu naah ulagorol : 46 « Júludo úᵽajula gúboñ Aláemit bugagu, bugo nihi gubelo me újuo ujaha waave bi to n’guolil n’gujator min ésuh yay gujugil, bugo nihi gumaŋ me gusafil ni jammeŋ ni gákanum ró, bugo nihi gusommen me erobo ni sujukut sasu saa gayoŋ ni saŋ sasu saa galaw, bugo ᵽoᵽ nihi gurobo me ni sujukut sasu sáamumma gaggan babajer. 47 Ᵽan nihi gúgotor utiña-sibara bugagu min guyab wo gubaj me ᵽe, mbiban n’gunamo galaw huli min mbi ésuh yay gujogil bugan gaaro. Bakaner baubu ᵽan biĉilil n’guyab gúteh gafaŋe gaa bugagu ᵽe. »
* 20:17 Juluj Ufóñ 118.22 † 20:22 Sesar : No, bugaa Rom guŋar me mof mamu maa Israel guogen ni sembe. Avíil o ni’guvoh me Sesar. ‡ 20:37 Juluj Gaᵽagen 3.6 § 20:42 Juluj Ufóñ 119.1