Eletar yay étiar yo
Saaŋ
ahiĉ me
Waf waw wabaj me ni siletar sasu saa Saaŋ
Siletar sífaji saa Bahiĉer babu Buvugul babu siffasifas búoh Saaŋ ahiĉ so. Etíar ni siletar sausu ebajut gajow gánogan gal ahiĉa yo. Ahiĉa ahu ala eletar yay éutten ni ala éfatten yay nagitengiten búoh o aamme « afan ahu ». Nakakan afan jangu o bugan bugagu bugo nahiĉ me gúkanume faŋ.
Eletar yay étiar yay egitenut bi ni bugay ehiĉi. Eletar yay éutten yay yo ehiĉihiĉ bi ni « Aare ahu o Aláemit aĉob me ni ᵽoᵽ bi ni guñolol », dóemme bi ni fuomunor ejangara. Efátten yay yo ehiĉihiĉ bi n’ajangara ace gajaol Gaiyus. Aíne ahumu fuomunor fabaje gaunorut tutor ejangara ni gupalil ejangara fiĉilol. Siletar sausu saamme sífaji sihiĉihiĉ bi ni ejangaraay gaffas me joon ewansil yay yaa Saaŋ.
Baje símit ᵽio bo no Firim fafu Fásum me falob me mala Yésu Kirista fujui me evare balama Saaŋ ahiĉ siletarol. Ejangaraay gajangae me ewansil yay yaa Saaŋ gujamorut ni bu gujae me ejoh firimol. Guceil gúᵽure ni guomunor gagu golil gal ejangara. Bugaguil gúguegu gupalil. Gulalat éinen gaa búoh Yésu naŋaŋar gáni gal arafuhow. Ñer guoge gusoholaut Yésu : buroŋol ni eĉelol sibajut nafa ni bugo. Nihi guoh : « Wóli júmusut jitil », « wóli jiffase Aláemit », « wóli ni gajaŋa jom ». Bare buroŋil bigitengiten búoh gubibij.
Saaŋ ni siletarol naaseh ejangaraay jambi gulagen uᵽinor waw walet me waa maagen waya me ni Yésu. Guñol Aláemit gúineyinen búoh maagen mamu Yésu Kirista naŋaŋar gáni gagu gal arafuhow. Gáinenut me ni firim faufu bugo ulator Kirista bugom. Bugan bugagu gáinen me guote gujoh to liŋ tir ni firim fafu fo guun me kábiriŋ ni buju babu. Firim faufu fikelo fiĉimen faufe faah me emaŋ Aláemit bugo ni Yésu, dóemme emaŋ gupali bugan. Buroŋ ejangara buote bujaor ni gáinenil.
1
Firim fafu fasene me buroŋ
1 Jihiĉululhiĉ eletar yauye bi elobul mala An ahu aamme Firim fafu fasene me buroŋ. Firim faufu fubabaj kábiriŋ ni buju babu. Nuunalfowun ban nujugalfojuh táh ni gúĉilolal, nulujalfoluj ban nugoralfogor ni guñenolal. 2 An ahumu aamme buroŋ babu naraŋuloraŋ ban nujugaloljuh. Yo eĉil me wóli n’jíniul n’elob mola, aĉila aamme buroŋ babu bábaerit me baamme ni Ᵽaaya, áᵽullo me ujugalol. 3 Wo wóli juun me ban ni jujuh wo, wo juom maa ᵽoᵽ n’evareul, tima wolal ᵽe núnial an anur. Gajogor gagu gololal go guomme gagu go nubajal me ni Ᵽaaya bugo n’Añolol Yésu Kirista. 4 Jihiĉululhiĉ gurim gauge min mbi ésumayoli érir.
Eroŋ ni gajaŋa Aláemit
5 Aláemit gajaŋa nam ; bajut emoĉ yánoyan ni o. Firim faufu fo jivareeul maa, fiĉila wóli juun me ni Yésu Kirista. 6 Uogal me nujogoraljogor n’Aláemit mbiban nuroŋal buroŋ bamoĉe, nubijalbij : ukanutal wo maagen mamu mumaŋ me. 7 Bare eno me nuroŋale buroŋ baa gajaŋa baŋannoe ti Aláemit fumumol aamme ni gajaŋa, no ñer nujogoraljogor, ban físim fafu fal Añolol Yésu Kirista ᵽan fuᵽos utilolal ᵽoowo.
8 Uogal me wolal ubajutal util, wolal ubutoroale ban maagen milet ni wolal. 9 Bare ulobal me Aláemit utilolal, ᵽan aboketolal wo ban ᵽan áᵽuren maarat mánoman maam ni wolal, mata an nam o nah’akan wo nalobe me ban naĉoĉol. 10 Uogal me may ubajutal util, nujogaloljoh abija ban ñer firimol filet ni wolal.