3
Saaŋ Batis o n’gavare
(Mácie 3.1-12 ; Maruk 1.1-8 ; Saaŋ 1.19-28)
1 Emít yay yakan me símit gaat, mof mamu mo ni guñen Sesar ahu Tiber, Pons Ᵽilat o baamer ni fuhow mof mamu maa Yúde, Herod o naogen maa Gálile, atiol Fílip o naogen Itúre ni Turahonit, Lisañas naogen Abilen, 2 bajene may ufan uteŋenaaw gúuba gaamen dó, ahu gajaol Hanas, ᵽúrto ahu áutten naŋar, gajaol Kayafa. Gannay gaugu, firim Aláemit ni fujow iki futoh Saaŋ, añol Sakari, baubu n’eᵽarandaŋ yay yámah yay. 3 Min ailo atey mof mamu ᵽe maamme galam fal fafu fo guvoge me Suruden. Nah’avare bugan bugagu aah : « Jíbahen bakanerul, mbi jiyab gábatise bi egiten búoh maer Aláemit naboketul utilul ! » 4 Mamu firim fafu fukano mee fo aboñer ahu aamme Esai aŋay me nahiĉ n’éleburol* :
« Firim fúᵽureul baubu n’eᵽarandaŋ yay nihi fuoh fatiya :
“Jiteŋen fukaen bi ni Ataw !
Jiyaol ulago waĉole !
5 Jii gúĉiĉilen gagu ᵽe,
jíalenul gurijaŋ gagu iki re heb n’ettam yay,
juĉolen may uŋof waw waa bulago babu,
jufogen usun waw wala bo !
6 Ñer ánoan ᵽan ajuh gaᵽagen gagu
go Aláemit ajaeolal me !” »
7 Esúh yay n’gújoul fuyoŋ bi ni Saaŋ tima nábatiseil. Naagil : « Buru gabugor súᵽudum ge ! Juoseh mamu jijae eᵽah bataliŋ Aláemit bájaeul me. Ay alobul mee ? 8 Mbi nihi jikan maaro bi egiten búoh ᵽan jíbahen bakanerul ! Jambi jinamo to nánonan eoh : “Nemme wóli gabulaken Aburaham jom, ᵽan jiᵽah.” Injé ilobul yo, leti jujuge sival sause ? Yoo, Aláemit áju me ábahen so síni gabugor gal Aburaham. 9 Fínir fafu ufu to n’fubaŋi bi efar ununuh waw ; bununuh bánoban babugut mitiñ maaro ᵽan biᵽiki bibeni ni sambun. »
10 Ñer ésuh yay n’guogol : « Ñer ᵽiaŋ bu juñum me ekan ? » 11 Naagil : « An abaj me újuo úuba, mb’áji gagu apalol abajut me. An ᵽoᵽ abaj me atiñ, mb’áji ahu abajut me. » 12 Ni baj may uyaba-búalen gújoul bi eyab gábatise ni Saaŋ, n’guogol : « Ñer wóli, bu jijae me ekan ? » 13 Naagil : « Leti jiffase wo búalen babu buroren me ? Jambi jiyab iki faŋ to ! » 14 Ekosombil yay n’gújoul may jolil ni suroren sasu sanur sasu ró, naagil : « Jambi ni’júhollen bugan ! Jambi ᵽoᵽ jigenil bi eram síralamil ! Mbi jujoh to m’bacamul re to. »
15 Esúh yay n’gunamo enah Kirista ahu, ban ánoan ni bugo náni n’etehumor ter Saaŋ aamme Kirista ahumu. 16 Bare Saaŋ naagil bugo ᵽe : « Injé mal nih’iŋar níbatiseul. Bare ahu aamme n’éjoul nafaŋom sembe fúf. Iᵽilout bi ejal unew sidalaol hani jatiito. Aĉila ᵽan ábatiseul ni Biinum Banabe ni sambun. 17 Ᵽan aogen ni gañenol gárigol gal eey bi éfaculor emano yay ni emey yay. Emano yay, ᵽan abet yo ni bíjej, bare emey yay, yo, ᵽan akan yo fuñulen fañumut efogo. »
18 Mamu Saaŋ nah’atar ésuh yay utar waw ᵽe o n’egitenil Firim fafu Fásum me. 19 Herod aogen me Gálile naᵽi bo n’ekan maarat, ban narandam Herodias aamme aar atiol ayab. Ban no Saaŋ aĉafol me mala yo ni mala mamu maarat ᵽe, 20 Herod nafaŋ nakane maarat : najogol árur ni fipeh.
Gábatise Yésu
(Mácie 3.13-17 ; Maruk 1.9-11)
21 No ésuh yay guyabe me gábatise, Yésu may nájoul ákail go eyab. O ni galaw, émit yay népegulo, 22 min Biinum Banabe buŋar enil m’búavul birembor ni o ti gálab. Ni baj firim fúᵽurul n’émit fuoh : « Aw uomme Añolom o nifaŋ me níbbolie ; ésumayom ᵽe ni aw yom. »
Gáu Yésu
(Mácie 1.1-17)
23 Yésu no náᵽullo me ni fuhay, o babajer símit butum ávi ni guñen (30). N’gujogol añil ala Susef. Gáu sipayol gufan maa gujow maa, újogum n’aĉila Susef bi to n’átiaril aamme Adam : Heli, 24 Matat, Lévi, Meliki, Yanai, Susef, 25 Matatias, Amos, Naum, Esili, Nagai, 26 Maat, Matatias, Semei, Susef, Yuda, 27 Yoana, Resa, Sorobabel, Salatiel, Neri, 28 Meliki, Adi, Kosam, Elimodam, Er, 29 Yose, Elieser, Yoreim, Matat, Lévi, 30 Simioŋ, Yuda, Susef, Yonan, Eleakim, 31 Meleas, Mena, Matata, Natan, David, 32 Yese, Obed, Boas, Sala, Naaĉon, 33 Aminadab, Adumin, Aruni, Hesoron, Ᵽeres, Yuda, 34 Sakob, Isak, Aburaham, Tera, Nahor, 35 Sérug, Réu, Peleg, Eber, Ĉela, 36 Kenan, Arupakaĉad, Sem, Nóe, Lameh, 37 Matuĉelah, Henok, Yered, Mahalalel, Kenan, 38 Henok, Set, Adam, o Aláemit amundum me átul.
* 3:4 Juluj Esai 40.3-5